**Kommissorium for aftagerpanel for de gymnasiale uddannelser**

Forligskredsen er enig om, at kvalitetssikringen af de gymnasiale uddannelser skal følge retningsgivende mål, og at arbejdet skal understøttes, så der opnås en ensartet, høj uddannelseskvalitet.

I overensstemmelse med formålet med de gymnasiale uddannelser skal et af de retningsgivende mål omfatte anvendelsen af de gymnasiale uddannelser som grundlag for videregående uddannelse. Til at understøtte opfyldelsen af målet etableres et aftagerpanel bestående af repræsentanter for de videregående uddannelser: universiteterne, professionshøjskoler og erhvervsakademier.

Der vil særligt være to mål i den politiske aftale, som aftagerpanelet får som opgave at følge. Det gælder ønsket om:

*Mere almendannede og fagligt stærkere studenter*

Elevernes faglige færdigheder og kundskaber skal øges. Fagligheden i de gymnasiale uddannelser skal styrkes, så den er i takt med samfundsudviklingen og ruster eleverne til at tage en videregående uddannelse. Gennem et alsidigt arbejde med det enkelte fag og med fagene i samspil skal eleverne opnå en dybdeforståelse af fagenes kernestof og et højt niveau af viden samt evne til at anvende denne viden.

*Mere studieparate studenter*

De unge skal vælge den uddannelse, der passer bedst til dem og deres faglige forudsætninger. Eleverne skal gennem mere vejledning og erfaringer med fagenes anvendelse blive mere afklarede om deres uddannelsesvalg, og studieretningerne skal give direkte adgang til videregående uddannelser inden for beslægtede fagområder.

**Aftagerpanelets sammensætning og arbejde**

Aftagerpanelet sammensættes, så det bredt repræsenterer de forskellige videregående uddannelser og de store uddannelsesområder på de videregående uddannelser. Aftagerpanelets udgøres af 10-12 medlemmer fra de videregående uddannelser, som udpeges af Undervisningsministeriet (UVM) og Uddannelses- og Forskningsministeriet (UFM) i fællesskab. Derudover repræsenteres UVM og UFM med deltagere fra relevante kontorer. Sekretariatsbetjeningen varetages i fælleskab af Kontor for Gymnasiale Uddannelser og Gymnasie- og Tilsynskontoret (GTK) i Styrelsen for Undervisning og Kvalitet.

Aftagerpanelet træder sammen hvert halve år og derudover efter behov – første gang i foråret 2017, hvor der afholdes et sættemøde om panelets kommissorium m.v. Panelets deltagere aflønnes for arbejdet gennem et særskilt honorar.

Der er ikke i øvrigt afsat særlige midler til panelets arbejde. Panelet kan dog i et vist omfang trække på interne ressourcer i UVM og UFM, ligesom panelet kan opstille særlige ønsker til undersøgelser, som ministerierne kan vælge at afsætte midler til realisering af.

Aftagerpanelet afleverer hvert andet år en rapport til Undervisningsministeren med en vurdering af realiseringen af målene om en styrkelse af studenternes faglige niveau, almendannelse og studieparathed. Ministeren forelægger efterfølgende rapporten for gymnasieforligskredsen og drøfter væsentlige konklusioner med forligskredsen.

Aftagerpanelets rapport skal forholde sig overordnet til de to mål for panelets arbejde, herunder en vurdering af, hvordan en række af reformens initiativer bidrager til mere almendannede, fagligt stærke og studieparate elever. Det vil være relevant, at aftagerpanelet i arbejdet inddrager følgende initiativer i aftalen, som kan indgå i panelets rapporter med forskellig vægt:

**Mere almendannede og fagligt stærkere studenter**

* Det almendannende formål får en tydelig plads i alle gymnasiale uddannelser. Det vil sige, at eleverne skal opnå kundskaber, viden og færdigheder inden for humanistiske, naturvidenskabelige og samfundsvidenskabelige områder og indsigt i de historiske og aktuelle forudsætninger for vores kultur, normer og folkestyre, som giver mulighed for aktiv medvirken i demokratiet.
* Elevernes globale dannelse og demokratiske forståelse styrkes.
* Alle fag sætter fokus på nye kompetencer, fx digitale og innovative kompetencer.
* De faglige samspil knyttes tættere til fagene og de store skriftlige opgaver. Fagene skal bidrage til, at eleverne kan behandle komplekse problemstillinger i samspil mellem fag. Der stilles nye krav til inddragelse af basal videnskabsteori og faglige metoder i de store skriftlige opgaver.
* Store faglige felter justeres, styrkes og målrettes: matematik – naturvidenskab – fremmedsprog.
* Der udarbejdes strategier for, hvordan naturvidenskab og fremmedsprog styrkes i overgangen mellem gymnasial og videregående uddannelse.
* De skriftlige kompetencer styrkes gennem særlige forløb med fokus på elevernes skriftlige træning.
* Talentindsatsen styrkes, så talentfulde elever for eksempel kan gennemføre dele af uddannelsen hurtigere og få tid til at opnå flere fag på højt niveau eller mulighed for at fordybe sig yderligere i et område.

**Mere studieparate studenter**

* Skærpede krav til elevernes uddannelsesparathed, når de optages på de gymnasiale uddannelser.
* Elevernes valg af studieretning skal være mere overskueligt.
* Studieretningerne og hf-fagpakkerne er tydeligt målrettede mod de videregående uddannelser.
* Studieretningerne er grupperet inden for de faglige hovedområder, der findes i den pågældende uddannelse. Studieretningerne har en tydelig faglig profil og er målrettet mod de videregående uddannelser inden for det pågældende fagområde.
* Eleverne får de fag og niveauer, de skal bruge, når de skal videre, fx matematik B, så gymnasial supplering begrænses.
* Fagpakker skal sikre en målretning mod professionsbacheloruddannelser inden for områder som for eksempel sundhed og undervisning/pædagogik og erhvervsakademiuddannelser inden for områder som for eksempel it, teknik, erhvervsøkonomi eller finansøkonomi, således at fagpakkerne rummer relevante fag og niveauer.
* Eleverne skal opnå bedre indsigt i fagenes anvendelse i det omgivende samfund, så de får konkrete erfaringer med faget i praksis, fx gennem via praktikophold og samarbejde med institutioner eller virksomheder, samtidig skal have bedre muligheder for individuel vejledning, som skal give eleverne forståelse for egne karriereperspektiver og mulige uddannelsesvalg.

Derudover kan aftagerpanelet af egen drift se på problemstillinger af relevans for panelets opgave.